Shiga
Laja Yang Myen dap hta Yama lu sha ai sakse mu
- Post 04 May 2012
- Last Updated on 04 May 2012
- By KNG
- Hits: 1002
Hkrat sum ai Laja Yang Myen hpyendap kata hpyenla ni Yama tsi hkep (myit rawt tsi) lu sha jai lang nga ai lam hpe dap kata ayai taw nga ai palastik ndum hte pai (pipe) ni gaw sakse madun sai re.
Kaba dik ginsum rung gawk kaw Yama (amphetamines) tsi hkep marawp lu ai hta langa ai “palastik bu hte pai ni” ayai nga ai hpe mu lu ai re lam, dap jasan jaseng ai KIA magam gun ni KNG Jinghpaw Shiga Dap de tsun ai.
Laja Yang na KIA du langai gaw “shanhte a kaba dik rung kaw mung Yama marawp da ai bu ni mu ai” nga ai.
Bai, dap makau bukda hpungkyi jawng kaw mung ‘mam htu jak’ langai makoi bang da nna dai jawng kaw hprawng shingbyi nga ai asuya hpyenla ni hpe shata ladaw na na mam htu jaw ai ladat hte, hpyen lu sha jarik madi shadaw jaw wa sai re nga nna, dap jasan jaseng ai KIA magam gun ni hte buga masha ni tsun ai.
Ndai hpungkyi jawng a jawng-dung hpungkyi wa nan mung ‘hpungkyi masu’ rai nna, KIA ni Mai Ja Yang shang zing ai shaloi hprawng yen mat ai lam, matut chye lu ai.
May praw 2 ya shani hta KIA gaw Laja Yang Myen dap na ginsum 6 hpe mung wan nat jahten kau sai re. Ndai dap de Myen hpyenla ni bai lagu shang rawng ai lam n lu galaw na yaw shada ai lam, KIA ni tsun ai.
Laja Yang Myen asuya ga jarit chyinghka (gate) hte hpyendap hpe April 26 ya shani KIA ni gasat zing ai re. Ndai mare gaw KIO/KIA ginjaw Laiza a sinna dingda de deng 4 daram kaw nga ai re majaw ginjaw shimlam a matu ahkyak ai shara mung rai nga ai.
2011 June 9 ya, Myen hte KIO majan n byin ai ten, ndai Laja Yang gate gaw Jinghpaw mungdaw kata kaba dik Miwa ga jarit hpaga ginlen chyinghka (gate) rai wa sai re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn